b'\n_START_ARTICLE_\nPietro Simone Agostini\n_START_PARAGRAPH_\nPietro Simone Agostini (tai Piersimone Agostini, n. 1635 Forl\xc3\xac \xe2\x80\x93 1. lokakuuta 1680 Parma) oli italialainen barokkis\xc3\xa4velt\xc3\xa4j\xc3\xa4. Agostini tunnetaan maallisista kantaateistaan sek\xc3\xa4 oopperasta Gl\xe2\x80\x99inganni innocenti, ovvero L\xe2\x80\x99Adalina, josta tuli menestys Aricciassa Rooman l\xc3\xa4hell\xc3\xa4 vuonna 1673. Toinen Agostinin ooppera on Il ratto delle Sabine (\xe2\x80\x9cSabiinitarten ry\xc3\xb6st\xc3\xb6\xe2\x80\x9d), joka valmistui Venetsiassa 1680. H\xc3\xa4n teki oopperoita my\xc3\xb6s Milanoon, Genovaan ja Parmaan. _NEWLINE_Agostini eli v\xc3\xa4rik\xc3\xa4st\xc3\xa4 el\xc3\xa4m\xc3\xa4\xc3\xa4, joka p\xc3\xa4\xc3\xa4ttyi h\xc3\xa4nen murhaansa. H\xc3\xa4net karkotettiin synnyinkaupungistaan Forl\xc3\xacsta h\xc3\xa4nen paljastuttuaan henkirikoksen yhdeksi tekij\xc3\xa4ksi. H\xc3\xa4n opiskeli musiikkia Ferrarassa Giovanni Battista Mazzaferratan johdolla ja suoritti sitten asepalveluksen Kreetan saarella. Vuonna 1658 Agostini aloitti s\xc3\xa4velt\xc3\xa4j\xc3\xa4n\xc3\xa4 Venetsiassa, muutti 1664 Genovaan teatteris\xc3\xa4velt\xc3\xa4j\xc3\xa4ksi kunnes h\xc3\xa4net erotettiin seksisuhteesta nunnan kanssa. H\xc3\xa4n siirtyi Roomaan, jossa h\xc3\xa4nest\xc3\xa4 tuli Sant\xe2\x80\x99Agnese in Agone -kirkon musiikillinen johtaja._NEWLINE_Vuonna 1679 Agostini kutsuttiin hovikapellimestariksi Parmaan, jossa h\xc3\xa4n kuoli murhan uhrina seuraavana vuonna.'